b"\n_START_ARTICLE_\nKraana\n_START_SECTION_\nEt\xc3\xbcmoloogia\n_START_PARAGRAPH_\nEesti s\xc3\xb5na kraana p\xc3\xa4rineb vene s\xc3\xb5nast kran 't\xc3\xb5stemasin', mille allikaks on omakorda kas hollandi kraan 'kraana' v\xc3\xb5i saksa Kran 'kraana'. (Samast saksa t\xc3\xbcvest tuleneb ka eesti s\xc3\xb5na kraan.) Inglise s\xc3\xb5na crane 'kraana; kurg' allikaks on prantsuse grue,  mis omakorda tuleneb vanakreeka s\xc3\xb5nast \xce\xb3\xce\xad\xcf\x81\xce\xb1\xce\xbd\xce\xbf\xcf\x82. Sama s\xc3\xb5na kraana ja kure kohta on kasutusel, kuna t\xc3\xbc\xc3\xbcpiline kraana meenutab kujult pika kaelaga lindu.\n_START_SECTION_\nMehaanilised printsiibid\n_START_PARAGRAPH_\nKraanade projekteerimisel on kolm olulist tegurit: kraanad peavad suutma t\xc3\xb5sta ette n\xc3\xa4htud raskusi; kraana ei tohi minna \xc3\xbcmber; kraana ei tohi puruneda ega rebeneda._NEWLINE_Oluline on tagada kraana stabiilsus, st momentide suhe kraana alusel peab olema nulli l\xc3\xa4hedal, et v\xc3\xa4ltida \xc3\xbcmber kukkumist. Praktikas on see lahendatud sellega, et maksimaalne lubatud t\xc3\xb5stev\xc3\xb5ime on v\xc3\xa4iksem, kui kraana tegelik t\xc3\xb5stev\xc3\xb5ime ning sellega on \xc3\xbcmber kukkumine v\xc3\xa4lditud._NEWLINE_N\xc3\xa4iteks USA standardis liikuvate kraanade lubatud t\xc3\xb5stev\xc3\xb5ime, mis tagab veel stabiilsuse, on 75% murdepunktist. 85% saavutatakse sel juhul, kui kasutatakse tugijalgasid. Need n\xc3\xb5uded ning teisedki ohutusn\xc3\xb5uded kraanade projekteerimisel on s\xc3\xa4testatud American Society of Mechanical Engineers v\xc3\xa4ljaandeis._NEWLINE_Laevakraanade ja naftapuuraukude kraanade standardid on veelgi rangemad, sest nendel juhtudel peab arvestama d\xc3\xbcnaamilise koormusega, mis tuleneb aluse liikumisest._NEWLINE_Statsionaarsete kraanade puhul peab arvestama momentidega, mida p\xc3\xb5hjustavad nool, mast ning raskus kraana alusele. Pinged kraana alusele peavad olema v\xc3\xa4iksemad kui materjali voolavuspiir. Vastasel juhul kraana konstruktsioon deformeerub ning kukub kokku.\n_START_SECTION_\nTornkraana\n_START_PARAGRAPH_\nTornkraanad on t\xc3\xa4nap\xc3\xa4eval \xc3\xbched moodsamad ja enam kasutatud kraanad, mida kasutatakse ehitusel, sest nad annavad v\xc3\xa4ga hea kombinatsiooni t\xc3\xb5stev\xc3\xb5imest ja k\xc3\xb5rgusest. Tavaliselt on nad kinnitatud betoonalusele v\xc3\xb5i m\xc3\xb5nel juhul ka hoone k\xc3\xbclge (pilvel\xc3\xb5hkujate ehitamisel). Aluse k\xc3\xbclge kinnitatakse mast, mille k\xc3\xbclge omakorda kinnitatakse p\xc3\xb6\xc3\xb6rde\xc3\xbcksus. Masti otsas on ka veel pikem nool, l\xc3\xbchem nool ning juhi kabiin._NEWLINE_Pikema noole k\xc3\xbcljes on raskuste t\xc3\xb5stmiseks t\xc3\xb5stekonks. L\xc3\xbchemakonksu otsas on aga vasturaskus, et v\xc3\xa4ltida kraana \xc3\xbcmber kukkumist. Vasturaskus koosneb tavaliselt betoonplokkidest. Juhi kabiin asub tavaliselt kahe konksu vahel masti tipus, kuid m\xc3\xb5nel kraanal on ka kaugjuhtimiss\xc3\xbcsteem, mis v\xc3\xb5imaldab kraanat juhtida maapinnalt. Juhi kabiin paigaldatakse tavaliselt p\xc3\xb6\xc3\xb6rde\xc3\xbcksuse k\xc3\xbclge, kuid v\xc3\xb5imalusel saab ka n\xc3\xa4iteks poole masti kohale paigaldada v\xc3\xb5i ka noole k\xc3\xbclge. T\xc3\xb5stekonks on juhitav kabiinist ning mehhanism t\xc3\xb6\xc3\xb6tab elektrimootoril koos trosside koosm\xc3\xb5jul._NEWLINE_Lasti sujuvamaks t\xc3\xb5stmiseks t\xc3\xb6\xc3\xb6tab kraanajuht koos maapinnal oleva t\xc3\xb6\xc3\xb6mehega. Enamasti nad suhtlevad raadio teel, maapinnal olev t\xc3\xb6\xc3\xb6mees annab m\xc3\xa4rku ja suunab lasti t\xc3\xb5stmist."